SKRIFTLIG FORESPØRGSEL E-1733/03

af Jo Leinen (PSE) til Kommissionen

(23. maj 2003)

Om: Sproglig diskriminering i meddelelser om ledige stillinger i EU

I svar på skriftlig forespørgsel E-0941/02(1) anfører Kommissionen, at udtrykket modersmål ikke under nogen omstændigheder er acceptabelt i henhold til EU-lovgivningen. Kommissionen tilkendegiver endvidere, at den fortsat vil arbejde på at bekæmpe forskelsbehandling på grund af modersmålskrav i stillingsannoncer.

Af overskriften til en nylig stillingsannonce fra Cedefop i Thessaloniki (Det Europæiske Center for Udvikling af Erhvervsuddannelse, i hvis bestyrelse også Kommissionen er repræsenteret) fremgik, at man søgte an English mother-tongue secretary. I listen over de enkelte kvalifikationskrav var der imidlertid kun tale om indgående kendskab til engelsk.

Er Kommissionen af den opfattelse, at den omtalte stillingsannonce ved sin vildledende overskrift diskriminerer alle de ansøgere, som ikke har engelsk som modersmål?

Hvad agter Kommissionen at foretage sig i denne sag?

Hvordan vil Kommissionen i fremtiden forsøge at forhindre stillingsannoncer som denne?

(1) EFT C 229 E af 26.9.2002, s. 161.

Svar afgivet på Kommissionens vegne af Viviane Reding

(9. juli 2003)

Det Europæiske Center for Udvikling af Erhvervsuddannelse (Cedefop) er et decentraliseret organ, der er oprettet i henhold til en særlig forordning(1). Det er selvstyrende, for så vidt angår personalepolitikken, som Kommissionen ikke har nogen kontrol over ud over at være repræsenteret i bestyrelsen. I henhold til grundforordningen er det direktøren, der er personalets foresatte og ansætter og afskediger dette. I Cedefops grundforordning bestemmes det, at Fællesskabets ordning på det sproglige område gælder for Centret.

Kommissionen mener, at anvendelsen af begrebet modersmål i en stillingsannonce udgør en overtrædelse af Fællesskabets bestemmelser om fri bevægelighed for arbejdstagere og udgør forskelsbehandling af ansøgere, der ikke har engelsk som modersmål.

Kommissionen har undersøgt det tilfælde, der vedrører stillingsannoncen om en sekretær med engelsk som modersmål, der blev opslået af Cedefop den 7. april 2003. Cedefop har oplyst Kommissionen om, at anvendelsen af formuleringen engelsk som modersmål i stillingsannoncen om en sekretær blev anset for at være vigtig, da stillingen indebærer, at der i væsentlig grad skal ydes bistand til eksperter, der er ansat i Centret, og som ikke har engelsk som modersmål, men som udgiver 80 % af deres arbejde på engelsk. Sekretæren vil, som led i sin stilling, skulle bistå med at sikre sprogkvaliteten af Centrets publikationer. Cedefop mente derfor, at det var nødvendigt at være i besiddelse af det højeste niveau engelsk for at kunne beklæde stillingen.

Som følge af de oplysninger, som Kommissionen har modtaget, vil Cedefop genopslå ovenstående stilling uden at medtage kravet om modersmålsniveau i stillingsannoncen.

Kommissionen vil gøre direktørerne for Fællesskabets decentraliserede organ opmærksom på problemet og anmode dem om straks at informere deres tjenestegrene.

(1) Rådets forordning (EØF) nr. 337/75 af 10. februar 1975 om oprettelse af et europæisk center for udvikling af erhvervsuddannelse, EFT L 39 af 13.2.1975, artikel 7, stk. 4.